የኢህአዴግ የስራ አስፈፃሚ ኮሚቴ መደበኛ ስብሰባውን አካሄደ
 – የኢህአዴግ የስራ አስፈጻሚ ኮሚቴ በዛሬው እለት (ታህሳስ 5 ቀን 2006) መደበኛ ስብሰባውን አካሄደ፡፡ ኮሚቴው በስብሰባው በኤክስፖርት ልማት ዕቅድ አፈፃፀምና ቀጣይ የትኩረት አቅጣጫዎች፣ በአጠቃላይ ትምህርት ዘርፍ ልማት እቅድ አፈጻጸምና የቀጣይ ትኩረት አቅጣጫዎች እንዲሁም በኢህአዴግ የአመራር ምደባ አሰራር ላይ በመወያየት የተለያዩ ውሳኔዎችንና አቅጣጫዎችን ማስቀመጡን የኢህአዴግ ምክር ቤት ፅሕፈት ቤት ለዋልታ በላከው መግለጫ አስታውቋል፡፡ የስራ አስፈፃሚ ኮሚቴው የኤክስፖርት ልማት የስራ አፈፃፀም ማለትም የግብርና ምርቶች፣ የሆርቲካልቸር፣ የማኑፋክቸሪንግ ዘርፍ የውጭ ምርቶች እንዲሁም የማዕድናት ምርት ኤክስፖርትን አፈጻጸም በዝርዝር ገምግሟል። ዘርፉ በየጊዜው እያደገና መልካም ውጤቶችም እያስመዘገበ ቢሆንም በእድገትና ትራንስፎርሜሽን እቅዱ የተቀመጠውን ግብ ከማሳካት አንጻር  የሚስተዋሉ ችግሮችን ለመቅረፍ የሚያስችሉ በተለይ ምርታማነትን በቀጣይነትና በዘላቂነት በከፍተኛ ደረጃ ለማሳደግ እንዲሁም የውጭ ምርቶችን  ስብጥርና ዓይነት በቀጣይነት ማስፋት የሚያስችሉ አቅጣጫዎችን አስቀምጧል፡፡የስራ አስፈጻሚ ኮሚቴው አጠቃላይ የትምህርት ዘርፍን በሚመለከት የትምህርት ተደራሽነትን ለማረጋገጥ እንዲሁም የትምህርት ጥራትን ከማረጋገጥ አኳያ እየተከናወኑ ያሉ ስራዎች ስኬታማ እንደነበሩ በተለይ የጥራት ፓኬጅ ተቀርፆ ወደ ተግባር ከተገባ ጀምሮ የተማሪዎች የትምህርት ውጤት እየተሻሻለ መምጣቱ፣ የተማሪዎች ሳይንስና ቴክኖሎጅ ዕውቀት በየጊዜው እያደገ መምጣቱና የትምህርት ስርአቱ የስራ ፈጠራን እያጎለበተ መሆኑን ገምግሟል።  የስራ አስፈጻሚ ኮሚቴው በትምህርት ዘርፍ እተመዘገቡ ያሉ ስኬቶችን ይበልጥ በማጠናከር በትምህርት ቤቶች በተለይ ደግሞ የሚሊኒየም ግቡን ከማሳካት አኳያ በአንደኛ ደረጃ ትምህርት ቤቶች  የሚስተዋሉ የተማሪዎች ማቋረጥና መድገም ችግሮችን በዝርዝር በመገምገም በየጊዜው እያደገ ከመጣው የመቀበል አቅም ጋር ተመጣጣኝ በሆነ መልኩ  ችግሮችን መቅረፍ የሚያስችሉ አቅጣጫዎችን አስቀምጧል። ቀደም ብሎ የተጀመረው ተግባር ተኮር አማራጭ የጎልማሶች ትምህርትም አበረታች ስኬቶች እየተገኙበት በመሆኑ ስራው በቀጣይም ተጠናክሮ መቀጠል እንደሚገባው አስምሮበታል።የድርጅቱንና የአመራር ብቃት ለማጎልበት የሚያስችል ስርዓት ዙሪያ የተወያየው ስራ አስፈጻሚ ኮሚቴው በየደረጃው የሚገኘውን አመራር ፖለቲካዊና ድርጅታዊ ብቃቱን መሰረት በማድረግ መለየት፣ ደረጃ መስጠትና አቅሙን በቀጣይነት በመገንባት መድረኩ የሚጠይቀውን ተልዕኮ በብቃት የሚወጣና የተሃድሶ ጉዞውን በአስተማማኝ ሁኔታ ማሳካት  የሚያስችል  የአመራር ደረጃ ምደባና የግንባታ  ስርአት ለመዘርጋት በተዘጋጀው ሰነድ ላይ ተወያይቶ ስራ ላይ እንዲውል ውሳኔ አስተላልፏል።በመጨረሻም ከቤቱ በቀረቡ ሌሎች አጀንዳዎች ላይ በስፋት ተወያይቶ አቅጣጫዎችን በማስቀመጥ ማምሻውን ስብሰባውን ማጠናቀቁን የኢህአዴግ ምክር ቤት ጽሕፈት ቤት በላከው መግለጫ አስታውቋል።